《螺山隐士歌》
明代·梦观法师

螺山有隐士，飘飘仙者徒。
朝游螺之巅，暮息螺之隅。
红尘拂落身外事，白首读尽人间书。
不骑琴高鲤，不钓任公鱼。
手披演雅篇，架列山海图。
蛾司漫给五斗黛，蛤浦岂羡双明珠。
槐台封侯笑蝼蚁，楚关脱网怜蜘蛛。
人言大隐隐朝市，小隐螺山无乃是。
何物老病香山翁，隐作流官良可鄙。
酌螺之杯隐螺几，坐对螺山净如洗。
钿屏矗矗镜边来，佛髻峨峨望中起。
千林飞翠散晴空，半岛寒云浸秋水。
我寻螺山居，遂识螺山路。
一见螺山人，再诵螺山句。
纷纷草堂文，悠悠遂初赋。
丈夫无远谋，千载何足慕。
我本逍遥人，亦有罝网虑。
买山每寄沃州书，寥落江乡叹迟暮。
江乡寥落不可留，便当卜尔山之幽。
安得神鳌负山去，共踏青螺海上游。